
		Masteranzii și doctoranzii Universității din București, precum și colegi de-ai lord in alte centre universitare, interesați de modul în care se desfășoară activitatea într-o organizație publică și care doresc să-și îmbunătățească cunoștințele și să dobândească experiență practică în data analytics, politici publice & proiecte suport pentru inovare și antreprenoriat, comunicarea științei sunt invitați să-și depună candidaturile în Programul de Internship @UEFISCDI (Unitatea Executivă pentru Finanțarea Învățământului Superior, a Cercetării, Dezvoltării și Inovării).
Astfel, timp de 6 luni internii vor avea posibilitatea de a lucra direct cu experții UEFISCDI, de a-și dezvolta abilitățile de comunicare, lucru în echipă, gândire critică, creativitate, responsabilitate și găsirea de soluții care să răspundă cu celeritate nevoilor beneficiarilor direcți ai organizației.          

Prin acest program, UEFISCDI facilitează tranziția de la sistemul de educație către piața muncii prin formarea și dezvoltarea profesională a maximum 5 participanți. Pe perioada programului desfășurat în intervalul 01 iulie 2024 – 31 decembrie 2024, internii beneficiază de o indemnizație lunară de internship, în raport cu timpul efectiv de participare –
 378 ore/intern. 
Mai multe informații privind structurile organizatoare, criteriile de eligibilitate, calendarul și procesul de selecție sunt prezentate în detaliu, în secțiunea Cariere, pe pagina web UEFISCDI.








